AHออร์เดอร์ทะลัก4เดือนปีนี้กำไรโตปีหน้ายิ่งมากกว่า
อาปิโกฯ คุยกำไรปีนี้สูงกว่าปีก่อน ปีหน้ารายได้โตเกิน 20% รับออร์เดอร์ยาว อุตสาหกรรมรถยนต์ทะยานจากรุ่นใหม่ โครงการรถคันแรก
6 ต.ค. 2554

อาปิโกฯ คุยกำไรปีนี้สูงกว่าปีก่อน ปีหน้ารายได้โตเกิน 20% รับออร์เดอร์ยาว อุตสาหกรรมรถยนต์ทะยานจากรุ่นใหม่ โครงการรถคันแรก
นายเย็บ ชู ชวน ประธานกรรมการและประธานเจ้าหน้าที่บริหาร บริษัท อาปิโก ไฮเทค (AH) เปิดเผยว่า กำไรสุทธิปี 2554 จะดีกว่าปีก่อนที่ทำได้ 356.57 ล้านบาท และครึ่งปีหลังจะมีรายได้และกำไรสุทธิสูงกว่า 6 เดือนแรกที่มีกำไรสุทธิ 138.12 ล้านบาท 
“ไตรมาส 3 รายได้โตกว่าไตรมาส 2 ประมาณ 20-30% หลังบริษัทใช้กำลังผลิตถึง 90% และรับออร์เดอร์ยาวไปถึง 4 เดือนแล้ว ซึ่งปกติธุรกิจรถยนต์ออร์เดอร์จะโฟกัส 12 เดือน แต่จะมีออร์เดอร์คงที่ 3 เดือน คือ เดือน ก.ย.-พ.ย. และออร์เดอร์ถัดไปเดือน ม.ค.-พ.ค. ก็จะเริ่มมาแล้ว” นายเย็บ กล่าว 
แนวโน้มปีหน้ากำไรจะมากกว่ารายได้ที่คาดว่าจะโต 20% ตามยอดการผลิตรถยนต์ จากปีนี้อยู่ที่ 1.9 ล้านคัน จะเพิ่มอีก 3-4 แสนคัน เนื่องจากผู้ผลิตออกรถรุ่นใหม่ทั้งอีโคคาร์และปิกอัพ และได้มาตรการซื้อรถคันแรก
สำหรับงบลงทุนปี 2555 บริษัทอยู่ระหว่างพิจารณา ซึ่งต้องรอดูก่อนว่าโรงงานในเครือแต่ละแห่งกำลังการผลิตเต็มหรือไม่ เพราะปัจจุบันบางโรงงานเต็มกำลังการผลิต แต่บางโรงงานก็ยังว่างอยู่
ปัจจัยที่น่าเป็นห่วง คือ สถานการณ์เศรษฐกิจในยุโรป โดยเฉพาะวิกฤตหนี้ยุโรป เพราะถ้าตลาดต่างประเทศไม่ดี การส่งออกก็อาจจะน้อยลง ซึ่งจะส่งผลถึงปริมาณการผลิตด้วย
ด้านนักวิเคราะห์บริษัทหลัก ทรัพย์ ฟิลลิป (ประเทศไทย) แนะนำ “ซื้อ” หุ้น AH ให้ราคาเป้าหมายปี 2555 ที่ 17 บาท จากปัจจุบันอยู่ที่ 10 บาท หลังคาดกำไรสุทธิปีหน้าอยู่ที่ 457.16 ล้านบาท เพิ่มขึ้น 16.15% จากปีนี้ตามอุตสาหกรรมรถยนต์
นักวิเคราะห์ บล.เคจีไอ (ประเทศไทย) ให้น้ำหนักหุ้นยานยนต์สูงกว่าตลาด โดยให้หุ้น AH และบริษัท ไทยสแตนเลย์การไฟฟ้า (STANLY) เป็นหุ้นเด่น ให้ราคาเป้าหมาย 19 บาท และ 215 บาท ตามลำดับ